बाह्र वर्षपछि इतुम्बहालमा प्रब्रज्याभिषेक
कान्तिपुरका विहारमा सबैभन्दा ठूलो र पुरानोमध्ये एक केशचन्द्रकृत पारावत् महाविहारमा आज (बिहीबार) ४० जनाको प्रब्रज्याभिषेक (बन्दे छुइगु) गरिएको छ ।
प्रजित शाक्यकाठमाडौं, फागुन १८ गते । कान्तिपुरका विहारमा सबैभन्दा ठूलो र पुरानोमध्ये एक केशचन्द्रकृत पारावत् महाविहारमा आज (बिहीबार) ४० जनाको प्रब्रज्याभिषेक (बन्दे छुइगु) गरिएको छ ।काठमाडौं उपत्यकाका महायानी बौद्ध विहारहरूमा जीवित रहेको परम्परामध्ये प्रब्रज्याभिषेक पनि एक हो ।  यसै परम्परा अनुरूप श्री भाष्करदेव संस्कारित केशचन्द्रकत पारावत् महाविहार संरक्षण समाजको आयोजनामा यस विहारमा फागुन १६ देखि २१ गतेसम्म प्रब्रज्याभिषेक कार्यक्रम सञ्चालन भइरहेको छ । बृहत् रूपमा भइरहेको छ दिने प्रब्रज्याभिषेकअन्तर्गत आज विशेष दिन हो । इतुम्बहाःका कुलपुत्रहरुको बिहीबार पूर्णा बन्देछुयेगु (प्रब्रज्याभिषेक) गरिएको छ ।प्रब्रज्याभिषेक भएका कुलपुत्रहरुलाई नगर परिक्रमा पनि गराइएको थियो । यसैगरी, कुलपुत्रहरुले चीवर धारण गरी, क्वापाःद्योको दर्शन गरी धर्मगण्डी बजाएका थिए । कूलपुत्रहरुले काःभुजं, गुुला बाजं नाय् बाजं, र पंयता बाजागाजा सर्वसंघका परिवारले नगर परिक्रमा पनि गरेका थिए ।यस प्रब्रज्याभिषेक कार्यक्रम चक्रेश्वर ओमरत्न बज्राचार्य, उपाध्याय सुरज बज्राचार्य, चचापा सुरेश बज्राचार्य तथा मूल स्थविर मणिरत्न शाक्यसहित ११ जना स्थविरहरूद्वारा सञ्चालन भइरहेको छ । यस बृहत् प्रब्रज्याभिषेक कार्यक्रम सुसम्पन्न गर्नका लागि उत्तम शाक्यको संयोजकत्वमा १३ सदस्यीय उपसमिति गठन गरिएको थियो ।संयोजक उत्तम शाक्यले काठमाडौं उपत्यकाका अन्य विहारमा आआफ्नो अनुकूल समयमा प्रब्रज्याभिषेकको आयोजना हुने भए पनि इतुंबहालमा १२ वर्षमा एक पटक मात्र प्रब्रज्याभिषेक गर्ने परम्परा रहेको जानकारी दिनुभयो । पछिल्लो पटक २०६८ सालमा इतुम्बहालमा प्रब्रज्याभिषेकको आयोजना भएको थियो । प्रब्रज्याभिषेकलाई शाक्यहरूको इतिहाससरह नै पुरानो रीति मानिन्छ ।यसैगरी, केशचन्द्रकृत पारावत् महाविहार संरक्षण समाजका अध्यक्ष प्रज्ञारत्न शाक्यले शाक्यकुलमा जन्म भएका पुत्रहरूले शाक्यमुनि गौतमबद्धको बुद्ध, धर्म र सङ्घको ज्ञान लिन चार दिनसम्म चीवर लगाएर गृहस्थी जीवन त्याग्न प्रब्रज्याभिषेक गर्नुपर्ने परम्परा रहेको बताउनुभयो ।‘‘पहिलो दिन गत मङ्गलबार ग्वय्दाँ (सुपारी चढाउने) कार्यक्रम भएको थियो । ग्वय्दा प्रब्रज्याभिषेक गर्ने कूलपुत्रहरुबाट नियमपूर्वक वचन लिने परम्परा हो । कुलपुत्रहरुले सुपारी राखेर वचन लिने गर्दछ । साँझ ‘छ्वयलाभू’ कार्यक्रम सम्पन्न भयो । जसलाई विहारका स्थविरहरूले कूलपुत्रहरुको प्रब्रज्याभिषेक गर्ने पक्का भयो भन्ने सङ्केत गर्दछ ।,’’ उहाँले भन्नुभयो, ‘‘बुधबार दुस्वलपूजा गरियो । यो पूजामा सामेल भएपछि प्रब्रज्याभिषेक गर्ने कूलपत्रहरु शुद्ध भएर बस्नुपर्ने हुन्छ । नुनसमेत बार्नुपर्ने हुन्छ । चीवर चार दिन धारण गरी प्रब्रज्याभिषेक लिएका कुलपुत्रहरु पुनः गृहस्थी जीवनमा फर्कन्छन् ।’’